Predkladacia správa

Aktualizácia Národnej stratégie regionálneho rozvoja Slovenskej republiky (ďalej len „aktualizácia národnej stratégie“) sa predkladá na rokovanie vlády na základe Plánu práce vlády na rok 2013, ktorý bol schválený uznesením č. 708/2012 z 19. decembra 2012. 

Národná stratégia regionálneho rozvoja SR je základným strategickým dokumentom na podporu regionálneho rozvoja na národnej úrovni, ktorého cieľom je určiť komplexný strategický prístup štátu k podpore regionálneho rozvoja na Slovensku do roku 2030. 

Aktualizovaná národná stratégia vychádza z Programového vyhlásenia vlády SR na roky 2012 – 2016, je v súlade s inými strategickými a koncepčnými dokumentmi, a to so Stratégiou  Európa 2020, v oblasti politiky súdržnosti nadväzuje na Partnerskú dohodu na roky 2014 – 2020, v oblasti územného rozvoja je koordinovaná s Koncepciou územného rozvoja Slovenska a pod. Piata kapitola Strategické ciele a prioritné oblasti rozvoja samosprávnych krajov SR vychádza z podkladov jednotlivých  samosprávnych krajov.     
    
Dôvodom aktualizácie národnej stratégie bolo zosúladenie a prepojenie priorít národnej stratégie s prioritami stratégie Európskej únie v oblasti regionálnej politiky, pretrvávajúca hospodárska a finančná kríza, ale aj príprava nového programového obdobia 2014 - 2020. Ďalším dôvodom je, že predpokladané scenáre vývoja ekonomiky sa po kolapse finančných trhov a v čase ekonomickej krízy ukázali ako nereálne. 

Hlavným cieľom aktualizácie je priebežné hodnotenie vývoja hospodárskych, sociálnych a environmentálnych politík regionálneho rozvoja na štátnej a regionálnej úrovni vyšších územných celkov za obdobie od prijatia v roku 2010 a súčasne aktualizácia s ohľadom na plnenie cieľov národnej stratégie, strategické dokumenty Európskej únie a Slovenskej republiky prijaté po roku 2010. Ďalej vytvoriť lepšie podmienky pre udržateľný hospodársky rast, zamestnanosť a životnú úroveň. 

Aktualizácia národnej stratégie bola vypracovaná v spolupráci so sociálno-ekonomickými partnermi, hlavne vyššími územnými celkami a regionálnymi rozvojovými agentúrami, a pripomienkovaná v rámci Pracovnej skupiny pre prípravu novelizácie zákona   č. 539/2008 Z. z. o podpore regionálneho rozvoja a aktualizáciu národnej stratégie. 

Aktualizácia národnej stratégie formuluje ciele, úlohy, priority a rozvojové aktivity v nadväznosti na stratégiu Európa 2020, ktoré bude potrebné realizovať na zabezpečenie politiky udržateľného regionálneho rozvoja v SR, založeného najmä na raste ekonomickej výkonnosti a sociálnej súdržnosti. 

Predkladaný materiál pozostáva z 10 kapitol. Prvá kapitola analyzuje regionálny vývoj z hľadiska vybraných odvetví hospodárstva. Druhá kapitola určuje hlavné rozvojové faktory a determinanty konkurencieschopnosti. Tretia kapitola definuje hlavný strategický cieľ do roku 2020/2030. Podpora prioritných oblastí  je predmetom štvrtej kapitoly. Nasledujúca  piata kapitola bola vypracovaná v spolupráci s vyššími územnými celkami a definuje strategické ciele regiónov na najbližšie roky v súlade s prioritami stratégie Európa 2020. Šiesta kapitola prognózuje vývoj na najbližšie roky. Nasledujúce kapitoly určujú systém monitorovania a hodnotenia regionálneho rozvoja pomocou merateľných ukazovateľov na niekoľkých úrovniach, finančné zabezpečenie, ako aj vecný a časový harmonogram realizácie aktualizovanej národnej stratégie.         

Predložený materiál nemá priamy dosah na verejné financie, zamestnanosť                     a podnikateľské prostredie, ani sociálne vplyvy. Nemá priamy vplyv na informatizáciu spoločnosti.

Predkladaný materiál má charakter aktualizácie strategického dokumentu - NSRR SR, ktorý bol pôvodne posúdený z hľadiska vplyvu na životné prostredie podľa zákona. Aktualizácia národnej stratégie podlieha zisťovaciemu konaniu podľa § 7 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov. 

Aktualizácia Národnej stratégie regionálneho rozvoja Slovenskej republiky bola predmetom medzirezortného pripomienkového konania. Relevantné pripomienky boli do materiálu zapracované. Materiál sa predkladá na rokovanie vlády SR  bez rozporov.